Նախագիծ

**ՀՈՒՇԱԳԻՐ**

Եվրասիական տնտեսական հանձնաժողովի և Համաշխարհային էներգետիկ խորհրդի միջև էներգետիկայի ոլորտում համագործակցության

Եվրասիական տնտեսական հանձնաժողովը և Համաշխարհային էներգետիկ խորհուրդը, այսուհետ՝ Կողմեր,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի և Համաշխարհային էներգետիկ խորհրդի 2016 թվականի հոկտեմբերի 21-ի աշխատանքի հատուկ կանոնների վրա,

հաշվի առնելով էներգետիկ քաղաքականության ձևավորմանն ուղղված ակտերի մշակման՝ Կողմերի կուտակած փորձը,

կարևորելով Եվրասիական տարածաշրջանի վառելիքաէներգետիկ համալիրի ներուժի արդյունավետ օգտագործման նպատակներով փոխգործակցությունը,

նշելով Կողմերի՝ էներգետիկ հատվածում հավասարության և փոխադարձ շահի սկզբունքների վրա հիմնված համագործակցությունն ամրապնդելու համար ներուժի առկայությունը,

համաձայնեցին հետևյալի մասին.

1. Սույն հուշագրի նպատակն է էներգետիկայի ոլորտում Կողմերի միջև համագործակցության զարգացմանն աջակցելը։

2. Կողմերն իրենց իրավասության շրջանակներում մտադիր են համագործակցել հետևյալ ուղղություններով՝

էներգետիկայի ոլորտում համատեղ վերլուծական հետազոտությունների անցկացում,

էներգետիկայի ոլորտում ինտեգրացիոն բնույթի համատեղ ներդրումային ծրագրերի իրագործման մասին առաջարկների նախապատրաստում,

էներգառեսուրսների բոլոր տեսակները ընդգրկող (էլեկտրաէներգիա, գազ, նավթ, էներգիայի այլընտրանքային և վերականգնվող աղբյուրներ) ծրագրերի և ռազմավարությունների ձևավորման մասով փորձի փոխանակում,

էներգետիկայի ոլորտում արդիական խնդիրների լուծում,

էներգետիկ ենթակառուցվածքների զարգացման համար արգելքների հայտնաբերում և դրանց վերացման վերաբերյալ համապատասխան առաջարկների նախապատրաստում,

նորարարական բիզնես մոդելների ներդրում,

Կողմերի համաձայնեցմամբ՝ համագործակցության այլ ուղղություններ:

3. Սույն հուշագրի իրագործման շրջանակներում համագործակցությունն իրականացվում է՝

խորհրդակցությունների,

էներգետիկ քաղաքականության իրականացման հարցում աջակցություն ցուցաբերելու նպատակով «Էներգետիկական տրիլեմա» հասկացության շրջանակներում քննարկումների կազմակերպման,

էներգետիկայի ոլորտի միջազգային միջոցառումներում մասնակցության միջոցով։

4. Սույն հուշագրի 2-րդ կետում նշված ուղղություններով համագործակցությունը զարգացնելու նպատակով Կողմերը կարող են մշակել համատեղ միջոցառումներ անցկացնելու պլաններ և ծրագրեր: Նշված միջոցառումների անցկացման պայմաններն ու կարգը նախապես որոշվում են Կողմերի կողմից՝ յուրաքանչյուր կոնկրետ դեպքում առանձին:

5. Սույն հուշագիրը միջազգային պայմանագիր չէ, Կողմերի համար չի առաջացնում միջազգային իրավունքով կարգավորվող իրավունքներ ու պարտավորություններ և Կողմերի վրա ֆինանսական պարտավորություններ չի դնում։

6. Սույն հուշագրի կիրառմանը վերաբերող հարցերը կլուծվեն Կողմերի միջև խորհրդակցությունների և բանակցությունների միջոցով:

7. Կողմերի փոխադարձ համաձայնությամբ սույն հուշագրում կարող են կատարվել փոփոխություններ՝ համապատասխան արձանագրություն ստորագրելու միջոցով։

8. Սույն հուշագիրը կիրառվում է դրա ստորագրման օրվանից։ Կողմերից յուրաքանչյուրը կարող է ցանկացած պահի դադարեցնել սույն հուշագրի կիրառումը՝ մյուս Կողմին համապատասխան գրավոր ծանուցում ուղարկելու միջոցով։ Սույն հուշագրի կիրառումը դադարեցվում է այդպիսի ծանուցում ստանալու օրվանից։

Ստորագրված է \_\_\_\_\_\_\_\_\_\_\_\_ քաղաքում 2017 թվականի \_\_\_\_\_\_\_\_ «\_\_\_\_\_»-ին, երկու օրինակից, յուրաքանչյուրը՝ ռուսերեն և անգլերեն: Տարընթերցվածքների դեպքում օգտագործվում է անգլերեն տեքստը։

|  |  |
| --- | --- |
| Եվրասիական տնտեսական հանձնաժողովի կողմից՝ | Համաշխարհային էներգետիկ խորհրդի կողմից՝ |